Informatīvā ziņojuma par Imigrācijas likuma

23.panta pirmās daļas 3., 28., 29., 30. un 31.punktā

paredzēto noteikumu īstenošanas gaitu un rezultātiem

3.pielikums

# Finanšu investīcijas kredītiestādēs, kapitālsabiedrību pamatkapitālos un izsniegtās TUA saskaņā ar Imigrācijas likuma 23.panta pirmās daļas 3.punktu

1. **Finanšu investīcijas kredītiestādēs**

Imigrācijas likuma 23.panta pirmās daļas 30.punkts paredz piešķirt TUA trešo valstu pilsoņiem, kuri ieguldījuši vismaz 280 tūkstošus *euro* Latvijas kredītiestādes pakārtotajās saistībās.

No 2014.gada 1.septembra papildus šim ieguldījumam TUA pieprasītājiem bija jāveic maksājums valsts pamatbudžeta programmai “Ekonomikas attīstības programma” atvērtajā valsts pamatbudžeta izdevumu kontā 25 000 *euro* apmērā, bet no 2017.gada 2.marta šis maksājums palielināts līdz 38 000 *euro*. Jaunā regulējuma ietekmē TUA pieprasītāju skaits saskaņā ar šo Imigrācijas likuma normu ir būtiski samazinājies – ja no 2010.gada līdz 2014.gadam TUA pieteikumus iesniedza 1113 investori (vidēji 223 pieteikumi gadā), tad 2015.gadā pieteikumus iesniedza 30 investori, 2016.gadā – 13, 2017.gadā - 12, bet 2018.gada I pusgadā - tikai 1 investors.

Attiecīgās Imigrācijas likuma normas ietvaros kopš 2010.gada 1.jūlija Latvijas kredītiestāžu pakārtotajās saistībās veikti 492 ieguldījumi 158 milj. *euro* apmērā, tajā skaitā tikai astoņi darījumi ir veikti par summu, kas pārsniedz 500 tūkst. *euro[[1]](#footnote-1)*, un neviens no šiem darījums nav reģistrēts pārskata periodā.

Investīcijām kredītiestādes pakārtotajās saistībās ir divas svarīgas priekšrocības:

* ļoti ātrs un salīdzinoši vienkāršs variants TUA saņemšanai;
* procentu likmes – tas nozīmē, ka investors saņem regulāru un stabilu atdevi no saviem ieguldījumiem.

1.attēls

**TUA saņēmēju – ieguldītāju kredītiestādes pakārtotajās saistībās**

**sadalījums pēc valstiskās piederības veikto ieguldījumu apjoms sadalījumā pa**

**(07.2010.-06.2018.) kredītiestādēm (07.2010.-06.2018.)**

Daļa no nerezidentiem, kas pieprasījuši Latvijā TUA par ieguldījumiem kredītiestāžu pakārtotajās saistībās, ir iesaistījušies arī saimnieciskajā darbībā. Spēkā esošu TUA turētāji ieņem kādu amatu 17 Latvijā reģistrētos uzņēmumos, un viņiem pieder īpašumtiesību daļas 22 Latvijā reģistrētos uzņēmumos[[2]](#footnote-2). Atbilstoši VID sniegtajai informācijai, šie uzņēmumi, ir iemaksājuši valsts budžetā nodokļus (atskaitot no valsts budžeta atmaksātos nodokļus) 2017.gadā 0,5 milj. *euro* apmērā, 2018.gada I pusgadā – 0,3 milj. *euro* apmērā.

2.attēls

**Uz TUA turētājiem – ieguldītājiem kredītiestāžu pakārtotajās saistībās 2017.gadā attiecināmo uzņēmumu (pieder īpašumtiesību daļas)**

|  |  |
| --- | --- |
| **sadalījums pēc to dibināšanas gada** | **sadalījums pēc darbības jomas** |

*Avots: LURSOFT*

Saskaņā ar LURSOFT datiem, to 22 uzņēmumu, kuros TUA saņēmējiem (spēkā esošas TUA) pieder daļas, apgrozījums 2017.gadā sasniedza 2,6 milj. *euro*, un tajos tika nodarbināti 25 darbinieki. Lielākais apgrozījums bija uzņēmumiem, kuru darbība ir saistīta ar transporta palīgdarbībām un finanšu pakalpojumus papildinošām darbībām.

# Ieguldījumi kapitālsabiedrību pamatkapitālā

Salīdzinājumā ar Imigrācijas likuma normām par nekustamā īpašuma iegādi un ieguldījumiem kredītiestāžu pakārtotajās saistībās, ieguldījumus kapitālsabiedrību pamatkapitālā vai amatu ieņemšanu Latvijā reģistrētos uzņēmumos kā pamatojumu TUA saņemšanai sākotnēji izmantoja retāk, pieprasījumu skaitam palielinoties 2012.-2014.gadā, kad šis ieguldījumu veids pieteikumu skaita ziņā pārsniedza sākotnēji par ieguldījumiem pamatkapitālā biežāk izmantoto investīciju veidu – ieguldījumu kredītiestādes pakārtotajās saistībās. Šī tendence ir spēkā arī pārskata periodā.

No 2015.gada pieteikumu skaits ir samazinājies, tāpat kā citos ieguldījumu veidos – ja 2014.gada laikā tika saņemti 178 pieteikumi, tad 2015.gadā – 82, 2016.gadā - 55, 2017.gadā - 23, bet 2018.gada pirmajā pusgadā – 33 pieteikumi.

Attiecīgās Imigrācijas likuma normas ietvaros kopš 2010.gada 1.jūlija kapitālsabiedrību pamatkapitālā veikti ieguldījumi aptuveni 500 Latvijā reģistrētās kapitālsabiedrībās, sasniedzot tikai 5,8% no kopējiem attiecinātajiem ieguldījumiem, tāpēc TUA izsniegšanu pret ieguldījumiem kapitālsabiedrību pamatkapitālā pašlaik joprojām var vērtēt tikai kā vienu no stimuliem, kas sniedz ieguldījumu ārvalstu investīciju piesaistei reālajā sektorā.

Imigrācijas likuma 23.panta pirmās daļas 28.punkts paredz, ka ārzemnieks ir tiesīgs pieprasīt TUA uz laiku, ja viņš veicis ieguldījumu esošas kapitālsabiedrības pamatkapitālā, to palielinot, vai veicis ieguldījumu jaundibinātas kapitālsabiedrības pamatkapitālā. Imigrācijas likums līdz 2016.gada 1.jūlijam paredzēja, ka ārzemnieks-trešās valsts pilsonis var pretendēt uz TUA, ja veicis ieguldījumu 35 tūkst. *euro* apmērā kapitālsabiedrībā, kura nodarbina ne vairāk kā 50 darbiniekus un kuras gada apgrozījums vai gada bilance nepārsniedz 10 milj. *euro*. No 2014.gada 1.janvāra līdz 2016.gada 1.jūlijam spēkā bija Imigrācijas likuma regulējums, kas šāda veida ieguldījuma veikšanas gadījumā pieļāva TUA izsniegšanu ne vairāk kā trīs ārzemniekiem, tādējādi izslēdzot iespēju, ka praktiski neierobežots skaits ārzemnieku var saņemt uzturēšanās atļauju, veicot nelielu ieguldījumu uzņēmumā, kurš veic formālu nodokļu nomaksu 40 000 *euro* apjomā gada laikā.

Saskaņā ar grozījumiem Imigrācijas likumā, kuri stājās spēkā 2016.gada 1.jūlijā, ieguldījumu var veikt līdz pat 10 ārzemniekiem, bet tā minimālais apjoms ir palielināts līdz 50 000 *euro*, turklāt paredzēts arī maksājums Ekonomiskās attīstības fondā 10 000 *euro* apmērā. Otra veida ieguldījums attiecas uz kapitālsabiedrībām, kuras nodarbina vairāk nekā 50 darbinieku un kuru gada apgrozījums vai gada bilance pārsniedz 10 milj. *euro*. Šādā gadījumā ieguldījumam jābūt vismaz 150 000 *euro* apmērā. Līdz 2016.gada 1.jūlijam šādām kapitālsabiedrībām netika noteikts minimālais valsts budžetā samaksājamo nodokļu apmērs, bet no 2016.gada 1.jūlija katrā pārskata gadā šādai kapitālsabiedrībai jāveic nodokļu maksājumi vismaz 100 000 *euro* apmērā. Imigrācijas likums paredz arī iespēju investēt tādā uzņēmumā, kurš nodokļu samaksas kritēriju izpilda, ņemot vērā arī meitas uzņēmumu saimnieciskās darbības rezultātus.

**Ar TUA saistītie ieguldījumi kapitālsabiedrību pamatkapitālā**

Ar TUA saistīto ieguldījumu kapitālsabiedrībās apjoms, tāpat kā pieteikumu skaits, pakāpeniski pieauga sākot no 2010.gada, augstāko līmeni sasniedzot 2013.gadā, kad investīciju apjoms bija 29,3 milj. *euro*. Pēc grozījumiem Imigrācijas likumā, kas stājās spēkā 2014.gada 1.janvārī un noteica, ka turpmāk par šāda ieguldījuma veikšanu kapitālsabiedrību pamatkapitālā TUA var izsniegt ne vairāk kā trīs ārzemniekiem, investīciju kopējais apjoms 2014.gadā samazinājās līdz 18,8 milj. *euro*, 2015.gadā investīciju apjoms bija 7,4 milj. *euro,* 2016.gadā – 3,2 milj. *euro*, 2017.gadā – 5,5 milj.*euro*, bet 2018.gada pirmajā pusgadā – 4,5 milj. *euro.*

Ja salīdzina pieteikumu skaitu, kas saistīti ar ieguldījumiem mazajās un vidējās kapitālsabiedrībās un lielajās kapitālsabiedrībās, jāsecina, ka absolūti lielākajā vairumā gadījumu ieguldījumu apmērs ir mazāks par 150 000 *euro* (2018.gada I pusgadā – 94%, 2017.gadā – 93%, 2016.gadā – 95%, 2015.gadā – 95%, 2014.gadā – 87%). Vairumā gadījumu ieguldījuma apmērs ir vienāds vai tuvu likumā noteiktajam minimālajam ieguldījuma apmēram (skatīt 3.attēlu).

Kopumā pārskata periodā (no 2017.gada 1.jūlija) investīcijas vienas un tās pašas kapitālsabiedrības pamatkapitālā vairumā gadījumu veicis viens TUA pieteicējs, 5 gadījumos – 2 TUA pieteicēji, 2 gadījumos – 3 TUA pieteicēji, vienā gadījumā – 4 TUA pieteicēji, 1 gadījumā – 6 TUA pieteicēji, vienā gadījumā – 7 TUA pieteicēji, vienā gadījumā - 8 TUA pieteicēji.

3.attēls

|  |  |
| --- | --- |
| **TUA iesniedzēju – ieguldītāju kapitālsabiedrību pamatkapitālā** | |
| **veikto ieguldījumu skaits sadalījumā pēc to apjoma (07.2010.-06.2018.)**  *Avots: PMLP* | **sadalījums pēc valstiskās piederības**  **(07.2010.-06.2018.)**  *Avots: PMLP* |

Nerezidentiem, kuri veikuši ieguldījumu kapitālsabiedrībās un saņēmuši TUA (apstiprināti pieteikumi), kopumā pieder īpašumtiesību daļas 173 Latvijā reģistrētos uzņēmumos[[3]](#footnote-3). No šiem uzņēmumiem, saskaņā ar LURSOFT datiem, 49 uzņēmumi 2017.gadu ir noslēguši ar peļņu, bet 91 – ar zaudējumiem. Kopējais uzņēmumu apgrozījums 2017.gadā bija 125,1 milj. *euro,* un tajos kopā nodarbināti tika 1,3 tūkst. darbinieki.

No uzņēmumiem, kuros 2017.gadā TUA saņēmējiem pieder daļas un ir norādīts darbības veids (151 uzņēmums), vairums darbojas pakalpojumu sfērā – operācijās ar nekustamo īpašumu (21% jeb 32 uzņēmumi) un vairumtirdzniecībā (28 uzņēmumi). Ar apstrādes rūpniecību saistīti 20 uzņēmumi (galvenokārt pārtikas produktu ražošana).

4.attēls

**Uz TUA turētājiem – ieguldītājiem kapitālsabiedrību pamatkapitālā 2017.gadā** **attiecināmo uzņēmumu (pieder īpašumtiesību daļas)**

|  |  |
| --- | --- |
| **sadalījums pēc to dibināšanas gada** | **sadalījums pēc darbības jomas** |

*Avots: LURSOFT*

Pēc apgrozījuma 2017.gadā lielākie uzņēmumi darbojās tādās apakšnozarēs kā smaržu un kosmētisko līdzekļu ražošana, transporta palīgdarbības, ķīmisko vielu vairākumtirdzniecība, mērīšanas un pārbaudes instrumentu un aparātu ražošana, kā arī mazākumtirdzniecība specializētajos veikalos.

Bez tam šie nerezidenti, kuri veikuši ieguldījumu kapitālsabiedrībās un saņēmuši TUA, ieņem kādu amatu 95 Latvijā reģistrētos uzņēmumos[[4]](#footnote-4).

Saskaņā ar VID datiem kopumā tie uzņēmumi, kuros ārzemniekiem, kuri kā TUA saņemšanas iemeslu ir norādījuši ieguldījumu kapitālsabiedrības pamatkapitālā, pieder īpašumdaļas un / vai viņi ieņem kādu amatu, ir iemaksājuši valsts budžetā nodokļus (atskaitot no valsts budžeta atmaksātos nodokļus) 2017.gadā 14,3 milj. *euro* apmērā, 2018.gada I pusgadā – 5,2 milj. *euro* apmērā.

1. **Piešķirtās TUA saskaņā ar Imigrācijas likuma 23.panta pirmās daļas 3.punktu**

Imigrācijas likuma **23.panta pirmās daļas 3.punktā** noteikts, ka ārzemnieks var pieprasīt termiņuzturēšanās atļauju uz pilnvaru termiņu, bet ne ilgāk kā uz pieciem gadiem, ja viņš ir komercreģistrā reģistrēts valdes vai padomes loceklis, prokūrists, administrators, likvidators vai personālsabiedrības biedrs, kam ir tiesības pārstāvēt personālsabiedrību, vai persona, kura pilnvarota pārstāvēt komersantu (ārvalsts komersantu) darbībās, kas saistītas ar filiāli, ja komercsabiedrība vai ārzemju komersanta filiāle ir ierakstīta komercreģistrā ne mazāk kā vienu gadu pirms uzturēšanās atļaujas pieprasīšanas, tā veic aktīvu saimniecisku darbību un tās darbība dod ekonomisku labumu Latvijas Republikai. Attiecībā uz sabiedrības ar ierobežotu atbildību komercreģistrā reģistrētu amatpersonu šo nosacījumu piemēro, ja sabiedrības ar ierobežotu atbildību pamatkapitāls ir ne mazāks par 2 800 *euro*.

2018.gada 1.jūlijā Latvijas Republikā uzturējās 303 personas ar derīgām TUA, kas izsniegtas personām kā komercreģistrā reģistrētām amatpersonām.

Saskaņā ar LURSOFT sniegto informāciju minētās personas 2017.gadā kopumā ieņēma kādu amatu 308 Latvijā reģistrētos uzņēmumos (jāpiezīmē, ka vairāk kā 20% personu ieņēma amatus 2 un vairāk uzņēmumos). VID dati rāda, ka šie uzņēmumi 2017.gadā iemaksājuši valsts budžetā nodokļus (atskaitot no valsts budžeta atmaksātos nodokļus) 150,6 milj. *euro* apmērā (no tā 26,7% nomaksājis viens uzņēmums), bet 2018.gada I pusgadā 77,8 milj*. euro*.

Savukārt uzņēmumi (129 uzņēmumi saskaņā ar LURSOFT informāciju), kuros īpašumtiesību daļas pieder ārzemniekiem, kuri kā TUA saņemšanas iemeslu ir Imigrācijas likuma 23.panta pirmās daļas 3.punktu, 2017.gadā iemaksājuši valsts budžetā nodokļus (atskaitot no valsts budžeta atmaksātos nodokļus) 15,8 milj. *euro* apmērā, bet 2018.gada I pusgadā 7,5 milj. *euro* apmērā[[5]](#footnote-5). 2017.gadā šo uzņēmumu kopējais apgrozījums bija 158 milj. *euro*, un tajos bija nodarbināti nedaudz vairāk kā viens tūkstotis darbinieki.

No uzņēmumiem, kuriem ir norādīts darbības veids (113 uzņēmumi), 1/4 uzņēmumu tā ir vairumtirdzniecība un mazumtirdzniecība, savukārt 15% jeb 17 uzņēmumu darbība ir sasitīta ar operācijām ar nekustamo īpašumu un tieši tikpat uzņēmumi – ar profesionālajiem, zinātniskajiem un tehniskajiem pakalpojumiem. 9% (10) uzņēmumu darbības veids ir apstrādes rūpniecība. 8% uzņēmumu sniedz izmitināšanas un ēdināšanas pakalpojumus, bet informācijas un komunikācijas pakalpojumus – 7% uzņēmumu.

Iekšlietu ministrs R. Kozlovskis

Vīza:

Valsts sekretārs D. Trofimovs

I. Briede, 67219546

[ilze.briede@pmlp.gov.lv](mailto:ilze.briede@pmlp.gov.lv)

1. PMLP dati [↑](#footnote-ref-1)
2. LURSOFT dati par 2017.gadu. [↑](#footnote-ref-2)
3. LURSOFT dati par 2017.gadu. [↑](#footnote-ref-3)
4. LURSOFT dati par 2017.gadu. [↑](#footnote-ref-4)
5. VID dati. [↑](#footnote-ref-5)